CELEX: 62020TN0714
Language: mt
Date: 2020-12-03 00:00:00
Title: Kawża T-714/20: Rikors ippreżentat fit-3 ta’ Diċembru 2020 – OL vs Il-Kunsill

8.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/50
            
         
      Rikors ippreżentat fit-3 ta’ Diċembru 2020 – OL vs Il-Kunsill
      (Kawża T-714/20)
      (2021/C 44/73)
      Lingwa tal-kawża: l-Ispanjol
      
         Partijiet
      
      
         Rikorrent: OL (rappreżentanti: J. Viñals Camallonga, J. Iriarte Ángel u E. Delage González, avukati)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kunsill 2014/145/PESK tas-17 ta’ Marzu 2014 dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina, fil-verżjoni attwali tagħha, sa fejn din tagħmel riferiment għar-rikorrent jew tista’ taffettwah.
               
            
                  —
               
               
                  tannulla r-Regolament tal-Kunsill (UE) Nru 269/2014 tas-17 ta’ Marzu 2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina, fil-verżjoni attwali tiegħu, sa fejn dan jagħmel riferiment għar-rikorrent jew jista’ jaffettwah.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka seba’ motivi.
      
                  1.
               
               
                  L-ewwel motiv, ibbażat fuq żball manifest ta’ evalwazzjoni tal-fatti li fuqhom huma bbażati r-restrizzjonijiet ikkontestati fil-mument tal-estensjoni tagħhom, peress li, sa fejn huwa kkonċernat ir-rikorrent, dawn ġew estiżi mingħajr bażi fattwali u probatorja reali.
               
            
                  2.
               
               
                  It-tieni motiv, ibbażat fuq nuqqas tat-twettiq tal-obbligu ta’ motivazzjoni, peress li r-regoli kkontestati huma nieqsa, fir-rigward tar-rikorrent, minn motivazzjoni korretta, fatt li jimpedixxi l-artikulazzjoni adatta tad-difiża tiegħu.
               
            
                  3.
               
               
                  It-tielet motiv, ibbażat fuq il-ksur tad-dritt tal-bniedem għal-libertà ta’ espressjoni, peress li l-allegati dikjarazzjonijiet, talbiet u manifestazzjonijiet attribwiti lilu huma koperti mill-imsemmi dritt tal-bniedem.
               
            
                  4.
               
               
                  Ir-raba’ motiv, ibbażat fuq il-ksur tad-dritt għal protezzjoni ġudizzjarja effettiva fir-rigward tal-motivazzjoni tal-atti, tan-nuqqas ta’ sostenn fattwali effettiv tal-motivi allegati mill-Kunsill u tad-drittijiet għal-libertà ta’ espressjoni, tad-difiża u għall-proprjetà, peress li ma ġewx osservati l-ħtieġa li jiġu prodotti provi effettivi u r-rekwiżit ta’ motivazzjoni fil-mument tal-estensjoni tar-regoli, fatt li jaffettwa d-drittijiet l-oħra.
               
            
                  5.
               
               
                  Il-ħames motiv, ibbażat fuq il-ksur tad-dritt għall-proprjetà b’rabta mal-prinċipju ta’ proporzjonalità, sa fejn dan id-dritt ġie limitat u barra minn hekk b’mod sproporzjonat.
               
            
                  6.
               
               
                  Is-sitt motiv, ibbażat fuq il-ksur tal-prinċipju ta’ ugwaljanza fit-trattament, peress li ġiet ippreġudikata l-pożizzjoni komparattiva tar-rikorrent mingħajr ebda raġuni għal dan.
               
            
                  7.
               
               
                  Is-seba’ motiv, ibbażat fuq l-użu ħażin ta’ poter, peress li jeżistu indizji oġġettivi, preċiżi u konkordanti li jippermettu li jiġi sostnut li, billi ġew imposti u estiżi l-miżuri ta’ sanzjoni, kienu intiżi għanijiet distinti minn dawk allegati mill-Kunsill.